Anton Donev - Az ideális férj
- Ó, kedves doktor úr, ez szörnyű, ez kétségbeejtő, egyszerűen képtelen vagyok elmondani magának!
Mimi-16 felszárította könnyeit a könnytisztítójával, figyelmesen sóhajtott, majd így folytatta:
- Hiszen tudja, ugye, hogy az utóbbi időben divatba jött a házi oroszlán. Igaz, hogy a huszadik századhoz jobban illik, mégis, a huszonkettedeik stílusának is megfelel: öleb helyett oroszlánt tartani a házban. Nos, mi is vettünk egyet. Kiváló állat volt,a barátnőim szörnyen irigyeltek! Stimuláló injekciókat kapott, és megtanult franciául beszélni, és csodálatosan mosogatott. Egészen megszoktuk, de most egyszer csak, egyszer csak... Tegnap este, amikor hazamentem az űrrevü előadásáról... nagyon érdekes volt,tudja, a címe: Szervusz, Vénusz, hogy vagy?!, menjen és nézze meg. Ha nem kap jegyet, csak szóljon, majd segitek... Szóval tegnap este, amikor hazamentem, megállapítottam, hogy kedvenc oroszlánom, Leó felfalta... Ó, szörnyűség!... Felfalta a férjemet...
Mimi-16 újra felzokogott, és gyorsan felszippantott egy kis nyugtatógázt a zsebgyógyszertárából.
- Bizonyára ismerte a férjemet. Sztancso-223-nak hívták. Ismert szakértője a színesfémek színtelenítésének. És most...
Az orvostudor részvevően köhécselt, és összevonta a szemöldökét.
- Nem maradt meg legalább egy kis darabka a megboldogult Sztancsóból?
- Ó, nagyon kevés, doktor úr, nézze...
Mimi-16 kinyitotta a steril nylonskatulyát, amelyben egy emberi fog volt.
- Hm. Elég kevés - mormolta az orvos. - Nehéz lesz a helyreállítása. Különösen azért, mivel a lelki alkat...
- Amiatt ne aggódjon, doktor úr. Tökéletesen pontos pszicho-mnemotechnikai feljegyzéseim vannak A férjem egész emlékezetéröl, pszicológiájáról, élményeiről és érzéseiről az utolsó öt év folyamán.
Azzal a kis méretű táskára mutatott, amelyet az ajtóban hagyott.
- Hát akkor megkísérelhetjük - mondta az orvos, és a diktafonján utasítást adott arra, hogy az M-73-as biolaboratóriumot készítsék fel az operációra. - S mielőtt elkezdjük, nem lenne rossz, ha átnéznénk azokat a feljegyzéseket.
A táskába pszichovetitő készülék volt szerelve, és a szoba közepén levő gömb alakú képernyőn azon nyomban megjelentek Sztancso-223 gondolatai és élményei. Egymást követték a legkülönbözöbb képek és ábrák, időről időre matematikai képletek szakították félbe a képsort, majd színesfémek mintái, a tisztító számlája és egyéb háztartásra vonatkozó elszámolások. Mimi-16 egyszer csak megremegett.
- Ezt itt nem törölhetnénk, doktor úr? Ez a férfi, akit mint látja, megcsókolok, voltaképpen a nagyanyám révén unokatestvérem, de a szegény Sztancso nem hitte el nekem. Miért hagynánk ilyen apróságot az emlékezetében, hogy aggassza őt?
Az orvos némán megnyomta a törlőgépezet gombját. Kissé később Mimi újra felkiáltott:
- Ó, a kígyó! És még csak nem is gyanítottam! Ezt... ezt... különösen fontos, hogy törölje, drága doktor úr! Világos, hogy az utóbbi időben ez a nőszemély megszéditette Sztancsót! A szomszédnőnk, képzelje csak el! Ó, róla...
Még néhány jelentéktelen javítást végeztek Sztancso-223 emlékezetében és pszichológiájában, majd az orvos hozzáfogott a bonyolult helyreállításhoz.
Néhány hét múlva Mimi-16 bemutatta barátnőjének helyreállított férjét.
- Itt van, drágám! Ugyanaz, aki volt. Ez az orvos valóban lángész! Hiszen csak egy kis rész maradt meg belőle!
Sztancso szívélyesen mosolygott, csak úgy szórta a bókokat, megkínálta a vendéget gyümölcslével, majd adott jelre bocsánatot kérve, eltűnt a dolgozószobájában.
- Ó, csodás! - lelkesedett Penka-35, Mimi-16 barátnője. - Nagyszerű!
- És tudod-e - súgta neki Mimi-16 - ,most lett belőle ideális férj! Az orvos volt olyan kedves, és kijavította bizonyos mértékben az emlékezetét és pszichológiáját. El sem tudod képzelni, milyen boldog vagyok! Persze neki nem mondom, nehogy becsapva éreze magát...
Penka-35 késő este ért haza. Ennek ellenére kitűnő hangulatban üdvözölte férjét:
- Drágám - kiáltotta vidáman, és kedveskedve ült férje, Garabed-1.000.000 ölébe -, vegyünk mi is egy házi oroszlánt magunknak!